Milí moji, posledné učivo z témy Zákon o zájazdoch. Náročná téma, veľa informácií. Odpíšte si toto nové učivo do zošitov a poriadne si to pozrite. Celý tematický celok si treba niekoľko krát aspoň prečítať.

ODSTÚPENIE OD ZMLUVY

Zo strany cestujúceho:

* Súčasť zmluvy – právo cestujúceho odstúpiť od zmluvy. Toto právo platí kedykoľvek pred začatím zájazdu.
* Môže vzniknúť povinnosť cestujúceho zaplatiť CK odstupné. Výška odstupného závisí od času odstúpenia. Ak v destinácií dôjde k prírodnej katastrofe, al. sú iné mimoriadne okolnosti (vojna, terorizmus, vírus..), môže odstúpiť od zmluvy bez odstupného, CK musí vrátiť cestujúcemu všetky platby. (momentálna situácia s korona vírusom – CK vracali platby za zájazdy, ktoré sa mali uskutočniť teraz v čase karantény a nefungovania medzinárodnej prepravy)

Zo strany CK:

CK môže odstúpiť od zmluvy bez náhrady škody, ak:

* Počet účastníkov sa nenaplnil na stanovené minimum (hlavne pri poznávacích zájazdoch) a CK od zmluvy odstupuje v stanovenej zákonnej lehote 21 dní
* Neodvrátiteľné a mimoriadne okolnosti bránia CK v uskutočnení zájazdu a CK to bezodkladne cestujúcemu oznámi

CK musí vrátiť cestujúcemu všetky platby najneskôr do 14 dní od doručenia odstúpenia od zmluvy

ZODPOVEDNOSŤ ZA POSKYTNUTIE ZÁJAZDU

CK nesie zodpovednosť za to, ak sa služba CR neposkytne podľa zmluvy al. sa poskytne v horšej kvalite. Cestujúci je povinný toto CK oznámiť! Tá musí vykonať nápravu v súlade so zákonom al. zmluvou.

Ak sa nevykoná náprava, CK má povinnosť poskytnúť náhradné služby – v rovnakej kvalite. Ak sa nedá dodržať kvalita, môže ponúknuť nižšiu kvalitu ale za primeranú zľavu. Ak CK nezabezpečí ani náhradné služby, cestujúci si môže sám vykonať nápravu a žiadať CK o preplatenie nákladov.

REKLAMÁCIA

Ak neboli splnené všetky podmienky zo strany CK, cestujúci ma nárok na reklamáciu.

Veľmi dôležité – **reklamáciu je nutné riešiť a spísať na mieste konania zájazdu s delegátom alebo sprievodcom.** Cestujúci môže reklamáciu podať **do 2 rokov** od ukončenia zájazdu a žiadať CK o vyplatenie škody alebo aj nemajetkovej ujmy. Reklamácia sa vybavuje v mieste predaja zájazdu alebo v inej pobočke danej CK, cestujúci musí priniesť **tlačivo podpísané delegátom a predzmluvný formulár**, ktorý cestujúci podpísal pri nákupe zájazdu. CK musí poslať vyjadrenie o akceptovaní reklamácie a aj o kompenzácií straty **informovať** cestujúceho **do 30 dní**. Ak cestujúci kúpil zájazd v CA, môže reklamovať tam,  CA postúpi reklamáciu danej CK.

CK neplatí škodu, ak porušenie vzniklo zo strany cestujúceho, nejakou 3.osobou alebo mimoriadnymi okolnosťami.